Luiperds groet eersdaags Olënpark | Netwerk24
18 April 2018 21:37
Ná 98 jaar het die Luiperds-rugbyunie (LRU) besluit om van Olënpark in Potchefstroom afskeid te neem en voortaan van hul tuiswedstryde elders in die streek te speel.
Olënpark sal voortaan nie meer die Luiperds se tuisveld wees nie. Foto: Deaan Vivier
Daar word tans onderhandel om die Luiperds se hoofkwartier na die Noordwes-Universiteit (NWU) se Fanie du Toit-sportgronde in Potchefstroom te verskuif.
Andries de Kock, uitvoerende hoof van die LRU, het in 'n mediaverklaring gesê die besluit is hoofsaaklik weens veiligheidsredes geneem.
"Ons kan nie 'n veiligheidsertifikaat kry nie en dit is 'n wetlike vereiste," sê De Kock.
Volgens De Kock moet daar noodsaaklike onderhoud aan die paviljoene gedoen word en daar is nie geld daarvoor nie.
Die Luiperds pak die Griffons Saterdag in Schweizer-Reneke in die SuperSport-uitdaagreeks. Daarna is daar twee wegwedstryde teen Griekwas en die Vrystaat-Cheetahs, gevolg deur 'n wedstryd teen die Haaie XV-tal in Rustenburg op 13 Mei. Die Luiperds se daaropvolgende tuiswedstryde word op die Fanie du Toit-sportgronde beslis.